‘ธีระชัย’กลัวรายได้หดลดภาษีดีเซลต่อ
รมว.คลัง ยังไม่สรุปขยายเวลาลดภาษีสรรพสามิตน้ำมันดีเซลที่จะสิ้นสุดมาตรการ 31 ธ.ค.นี้
2 ธ.ค. 2554

รมว.คลัง ยังไม่สรุปขยายเวลาลดภาษีสรรพสามิตน้ำมันดีเซลที่จะสิ้นสุดมาตรการ 31 ธ.ค.นี้ 
รอพิจารณา 2 ปัจจัยหวั่นรายได้รัฐหด กับต้องช่วยลดภาระค่าครองชีพประชาชน 
นายธีระชัย ภูวนาถนรานุบาล รมว.คลัง กล่าวว่า ขณะนี้กระทรวงการคลังอยู่ระหว่างหารือกับกระทรวงพลังงาน เรื่องต่ออายุมาตรการลดอัตราภาษีน้ำมันดีเซลเหลือลิตรละ 0.005 บาท ซึ่งสิ้นสุดในสิ้นเดือน ธ.ค.นี้ ซึ่งยังไม่ได้ข้อสรุปว่าจะขยายเวลามาตรการต่อหรือไม่ หรือจะกลับมาคิดที่อัตราลิตรละ 5 บาท ตามเดิม 
ทั้งนี้ กระทรวงการคลังจะต้องพิจารณา 2 ปัจจัย คือ ผลกระทบที่มีต่อรายได้รัฐบาลที่ต้องระวัง เพราะต้องมั่นใจว่ายังมีรายได้อื่นพอสมควรกับประเด็นที่ 2 ที่ต้องพิจารณาคือ ภาระค่าครองชีพของประชาชน ซึ่งจะต้องใช้จ่ายฟื้นฟูบ้านและซ่อมแซมรถยนต์หลังน้ำลด
นอกจากนี้ นายธีระชัย ยังกล่าวอีกว่า ประเทศไทยยังคงเดินหน้าสู่ศูนย์กลางในการผลิตรถยนต์ การที่ไปจัดงานมหกรรมยานยนต์ครั้งที่ 28 นี้ ถือเป็นจุดเริ่มต้นของการฟื้นฟูอุตสาหกรรมยานยนต์ โดยมติคณะรัฐมนตรี (ครม.) ให้ยกเว้นอากรขาเข้าเครื่องจักร รถยนต์สำเร็จรูป ชิ้นส่วนรถยนต์ให้แก่ผู้ประกอบการที่ประสบปัญหาอุทกภัย มีระยะเวลาตั้งแต่ 25 ต.ค. 2554 ถึงวันที่ 30 มิ.ย. 2555 
“เชื่อว่ามาตรการดังกล่าวจะช่วยให้กระบวนการผลิตภาคอุตสาหกรรมรถยนต์มีความคล่องตัวมากขึ้นถือเป็นจุดเริ่มต้นที่ดี” รมว.คลัง กล่าว 
นายธีระชัย กล่าวต่อไปว่า จะมีการออกมาตรการใดเพิ่มเติมอีกหรือไม่ จะขอรับฟังความคิดเห็นจากภาคเอกชนที่เกี่ยวข้องอีกครั้ง ซึ่งรัฐบาลจะเร่งดำเนินการให้สถานการณ์เข้าสู่ภาวะปกติโดยเร็ว
“อุตสาหกรรมยานยนต์ไทยยังไม่มีปัญหาเรื่องเงินทุนหมุนเวียนหรือสภาพคล่อง เพราะส่วนใหญ่เป็นธุรกิจของบริษัทข้ามชาติขนาดใหญ่” รมว.คลัง ระบุ
ขณะที่การดูแลเรื่องประกันรัฐบาลอยู่ระหว่างการหารือกับบริษัทประกันต่างประเทศ ซึ่งที่ผ่านมา นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ได้เดินทางไปพบกับบริษัทประกันภัยที่อังกฤษและนักลงทุนที่ประเทศญี่ปุ่นแล้ว สิ่งที่ต้องดำเนินการคือ เร่งทำให้เห็นว่าสถานการณ์ทุกอย่างจะกลับเข้าสู่ภาวะปกติโดยเร็วเพื่อสร้างความมั่นใจ